
Szent Olimpász, Rodión, Szozipáter, Terciusz, Erasztusz és Kvartusz apostol, valamint Szent Oresztész vértanú emléke.
A hétfő esti alkonyati zsolozsmán
„Uram, tehozzád...” után
1. hang. Minta: Dicséretes vértanúk…
A földkerekséget mint magasan szárnyaló sasok, * teljesen körbejártátok, * a gonosz lélek fogságában levőket a tiszta hitre vittétek, * azért esedezzetek, szent hírnökök, * hogy megnyerje a mi lelkünk *’ a békességet és a nagy irgalmat!
Tiszteljük szent énekszóval Terciuszt és Szozipátert, * Olimpászt és Rodiónt, * velük együtt a szent dolgokba beavatott Erasztuszt és Szent Kvartuszt, * akik dicsőítik Krisztus Istenünket, * és esedeznek, hogy megnyerje a mi lelkünk *’ a békességet és a nagy irgalmat.
Nemzeteket vezettetek Krisztus Istenhez, boldogok, * megszabadítva őket annak vérével, * aki jónak látta, hogy a földön megszülessék, * s aki önként keresztet és halált vállalt, ó bölcsek! * Esedezzetek hozzá most, hogy megnyerje lelkünk *’ a békességet és a nagy irgalmat!
Teljesen boldog Oresztész! * Saját véreddel festettél magadnak bíbort, * azt magadra is öltötted, * a győzelem koszorúját elnyerted, * most a halhatatlan Krisztus előtt állasz. * esedezzél hozzá, hogy megnyerje a mi lelkünk *’ a békességet és a nagy irgalmat!
Bajvívásodnak tüzével, ó bölcs, * a téveszmét elhamvasztottad, * véred csöppjeivel az ellenséges lelkek minden seregét megfojtottad, * s vele a híveknek jámborságot sarjadzó lelkét megöntözted. * Most pedig esedezzél, * hogy megnyerje a mi lelkünk *’ a békességet és a nagy irgalmat!
Hajnalként földerengtél, * bajvívásod sugaraival az egész mindenséget besugároztad, * dicsőséges Oresztész, * bajnokok ékessége, * s az istentagadás sötétségének kegyelemmel elűzője. * Most pedig könyörögj, * hogy megnyerje lelkünk *’ a békességet és a nagy irgalmat!
Dicsőség… most és… Ugyanarra
Üdvözlégy, Tisztaságos, ki csodálatos jó hír vagy! * Üdvözlégy, paradicsom Isten-ültette szent fája! * Üdvözlégy, gonosz démonok elpusztítója! * Üdvözlégy, kétélű pallos, * ki csodás szüléseddel lefejezed a Sátánt! * Mindennél szeplőtelen Legszentebb, *’ hívj vissza minket, száműzötteket!

Előverses sztihirák
7. hang
Mint a tékozló fiú, jöttem hozzád, Kegyelmes, * és leborulván előtted, kérlek: * Fogadj be engem, Isten, * mint szolgáid közül egyet, *’ és könyörülj rajtam!
Mint ki gonosztevők közé jutott, * és megsebesült, * saját bűneim terhe alatt úgy estem el én is, * és lelkem sebekkel lett telve. * Kihez folyamodhatnék, én, bűnös ember, * hogy gyógyulásra leljek? * Csak egyedül tehozzád, * lelkünk kegyes orvoslója: *’ Áraszd reám, Isten, a te nagy kegyelmedet!
Dicsőült szent vértanúk, * kik jól harcoltatok és koronát nyertetek, * könyörögjetek az Úrhoz, *’ hogy irgalmazzon a mi lelkünknek!
Dicsőség... most és... 
Az Istenszülő könyörgésére * tedd életünket békességessé, * akik így kiáltunk hozzád: *’ Irgalmas Urunk, dicsőség néked!

.Tropár(ok)
3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség... 4. hang
A te szent Oresztész vértanúd, Uram, * az ő szenvedéseiért hervadhatatlan koszorút nyert tőled, Istenünk, * mert a te erődet bírván * kínzóit megszégyenítette, * és az ördögök tehetetlen vakmerőségét megtörte. * Az ő imádságai által *’ üdvözítsd, Jóságos, a mi lelkünket!
Most és…
Siessünk buzgón az Istenszülőhöz * mi, bűnösök és lealázottak, * és boruljunk le, bűneinket töredelmesen megbánván, * lelkünk mélyéből kiáltsuk: * „Könyörülj rajtunk és segíts, ó Királynőnk! * Íme, bűneink tengerében mindjárt elveszünk, * ne hagyd védtelenül szolgáidat, *’ mert te vagy a mi egyedüli védelmezőnk!”
